ΓΡΑΠΤΗ ΕΡΩΤΗΣΗ E-2655/99

υποβολή: Guido Podest (PPE-DE) προς την Επιτροπή

(12 Ιανουαρίου 2000)

Θέμα: Καθυστερήσεις των πτήσεων

Κατά το τρέχον έτος οι καθυστερήσεις των πτήσεων στην Ευρώπη έφθασαν σε απαράδεκτα επίπεδα. Αρκεί να σκεφθούμε ότι από τον Ιούλιο έως τον Σεπτέμβριο, το 30 % των πτήσεων σε ευρωπαϊκό εναέριο χώρο σημείωσαν καθυστερήσεις 15 και πλέον λεπτών. Οι καθυστερήσεις αυτές, που σύμφωνα με ορισμένες εκτιμήσεις στοιχίζουν περισσότερο από 5 εκατ. ευρώ κατ' έτος, προκαλούν σημαντικές ταλαιπωρίες και ζημιώνουν τους επιβάτες.

Προκύπτει άρα ότι είναι ανάγκη να ληφθούν επειγόντως μέτρα προστασίας των χρηστών των αεροπορικών μεταφορών, εγκρίνοντας, π.χ., μια κοινοτική ρύθμιση ανάλογη με εκείνη που αφορά το overbooking και αναθεωρώντας την έννοια της καθυστέρησης όπως είναι διατυπωμένη στη σύμβαση της Βαρσοβίας.

1. Μπορεί η Επιτροπή να παράσχει πληροφορίες σχετικά με το πώς και το πότε σκοπεύει να λάβει συγκεκριμένα μέτρα για την προστασία των επιβατών, ιδίως όσον αφορά το δικαίωμά τους να πληροφορούνται τις αιτίες της καθυστέρησης και να λαμβάνουν τις κατάλληλες αποζημιώσεις σε περίπτωση μη αιτιολογημένων καθυστερήσεων;

2. Μπορεί επίσης να μας ανακοινώσει εάν σκοπεύει να λάβει μέτρα ad hoc για την προστασία των καταναλωτών και στους άλλους τομείς των δημοσίων μεταφορών;

Απάντηση της κας de Palacio εξ ονόματος της Επιτροπής

(6 Μαρτίου 2000)

Όσον αφορά τις καθυστερήσεις στις αεροπορικές μεταφορές, η Επιτροπή, εξέδωσε, την 1η Δεκεμβρίου 1999, ανακοίνωση όπου σκιαγραφείται η τρέχουσα κατάσταση και προτείνεται η ανάληψη νέων πρωτοβουλιών προκειμένου να εφοδιαστεί η Κοινότητα με το σύστημα διαχείρισης της εναέριας κυκλοφορίας που χρειάζεται, ούτως ώστε να εξασφαλιστεί η κατάλληλη λειτουργία της εσωτερικής αγοράς(1).

Στο έγγραφο αυτό, το οποίο διαβιβάζεται στο Συμβούλιο και στο Κοινοβούλιο, απαντάται το ερώτημα του Αξιότιμου Μέλους του Κοινοβουλίου για την ενημέρωση των επιβατών σχετικά με τις καθυστερήσεις στην εναέρια κυκλοφορία. Κατά τη διάρκεια του τρέχοντος έτους, η Επιτροπή θα προτείνει την θέσπιση συστήματος δημοσίευσης δεικτών ακρίβειας (μη καθυστερήσεων) ούτως ώστε να δύνανται οι επιβάτες να διαμορφώνουν τη δική τους γνώμη για την κατάσταση και για τα αίτιά της.

Εφιστάται η προσοχή του Αξιότιμου Μέλους του Κοινοβουλίου στον κανονισμό (ΕΟΚ) αριθ. 295/91 του Συμβουλίου της 4ης Φεβρουαρίου 1991 για την θέσπιση κοινών κανόνων σχετικών με σύστημα αντισταθμιστικών παροχών σε περίπτωση άρνησης επιβίβασης κατά τις τακτικές αεροπορικές μεταφορές(2). Ο εν λόγω κανονισμός προβλέπει αντισταθμιστικές παροχές και στην περίπτωση των διπλοκρατήσεων.

Όσο για το γενικότερο ζήτημα της προστασίας των επιβατών, η Επιτροπή δημοσιοποίησε έγγραφο διαβουλεύσεων για τα δικαιώματα των επιβατών στις αεροπορικές μεταφορές, με στόχο την καταγραφή απόψεων προκειμένου να διαμορφωθεί μελλοντική πολιτική. Η δραστηριότητα αυτή καλύπτει μέχρι στιγμής μόνο τις αεροπορικές μεταφορές, πλην όμως θαπάρξουν ανάλογες πρωτοβουλίες και για τους άλλους τρόπους μεταφοράς. Ενώ τα προβλήματα ποικίλουν, ανάλογα με τον εκάστοτε τρόπο μεταφοράς, είναι πάντοτε σημαντικό να εξασφαλίζεται ότι όλοι οι επιβάτες έχουν τα ίδια δικαιώματα.

(1) COM(1999)614 τελικό.

(2) ΕΕ L 36 της 8.2.1991.